ועדת העבודה, הרווחה והבריאות, כנסת 18, פרוטוקול מספר 661, 2012-02-29 09:30

חיים כץ: בוקר טוב.

חיים כץ: היום יום רביעי בשבוע, ו' באדר, ה-29 בפברואר 2012.

חיים כץ: הישיבה הזאת היא ישיבה מיוחדת, כי התאריך מתקיים פעם בארבע שנים.

חיים כץ: אני מתכבד לפתוח את ישיבת ועדת העבודה, הרווחה והבריאות והנושא הוא תקנות הפיקוח על שירותים פיננסיים (קופות גמל) (הרשאה לנהל יותר מקופת גמל אחת), התשע"ב-2011.

חיים כץ: חבריי מהאוצר, אני לא יודע כמה זמן אתם עובדים באוצר, אבל אי שם, אני חושב ב-2009, בחוק ההסדרים בדרישה מזורזת ביקשתם לקבוע את התקנות האלה ואחר כך הארכתם אותם ל-2010 ואחר כך 2011 ו-2012 ועכשיו מה אתם רוצים?

חיים כץ: עד ינואר 2014.

חיים כץ: זו פעם אחרונה שאתם רוצים?

חיים כץ: אתם רציניים?

חיים כץ: תגידו לי.

חיים כץ: קודם כל לחוק ההסדרים מהר, על פניו לראות כאילו גונבים.

חיים כץ: חוק ההסדרים הוא חוק מהיר להציל את המשק הישראלי.

חיים כץ: 2009, מהר להציל את המשק הישראלי לפני שנופלים השמים.

חיים כץ: אין זמן לחקיקה רגילה, צריך את זה בחקיקה מזורזת, הצלת הכלכלה הישראלית.

חיים כץ: 2009.

חיים כץ: אחר כך מביאים את זה ל-2014.

חיים כץ: מאיפה אני יודע שזה 2014?

חיים כץ: תאריך את זה פעם שלישית או רביעית.

חיים כץ: תנו לי להבין שאני לא כלי משחק במשחק הזה.

חיים כץ: למה לא הפעלתם סנקציות למי שלא עמד בזה עכשיו?

דודי קופל: אני אתייחס קודם כל לגבי התקנות שמונחות כאן.

חיים כץ: עזוב את התקנות, התקנות פחות חשובות לי.

דודי קופל: זה רלוונטי ל---

חיים כץ: תקשיב, השאלה שלי אליכם היא למה לא הפעלתם סנקציות למי שלא עמד בתקנות ב-31 בדצמבר 2011?

חיים כץ: אם אני אדע למה לא הפעלתם סנקציות אני אדע מה תעשו ב-2014 כשלא יעמדו בתקנות.

חיים כץ: יישב פה, אני לא יודע, אתה או ילד צעיר חדש, שיבוא במקומך---

דודי קופל: אני מודה על המחמאה.

חיים כץ: יישב פה ילד צעיר חדש שיבוא ויבקש להאריך את זה עד 2016.

חיים כץ: אז אם אתם רוצים ישר עד 2016 תגידו, בשביל למנוע את הבושה של אותו ילד צעיר אחרי זה שיבוא.

דודי קופל: אני אנסה בכל זאת להסביר על מה מדובר, אנחנו לא מדברים על הארכת ההסדר הקיים בסעיף 2 בחוק קופות גמל עד 2014.

דודי קופל: אני טיפלתי בתקנות הללו ואנחנו לא מדברים על הארכת ההסדר הקיים בסעיף 2 בחוק קופות גמל עד 2014, אנחנו מדברים על מקרים מסוימים מתוך כלל המקרים, כלומר רוב המיזוגים כבר בוצעו עד סוף 2011, אנחנו מדברים על מקרים ספציפיים שאנחנו סבורים, לפי הסמכות שהייתה מלכתחילה בחוק---

חיים כץ: מקרים ספציפיים כמו למשל?

דודי קופל: אני אפרט.

דודי קופל: המקרה הראשון, תקנה אחת עוסקת במקרים שבהם חברה-מנהלת מנהלת יותר מקופת גמל אחת מאותו סוג באמצעות גופים מתפעלים שונים.

דודי קופל: במקרים האלה אנחנו סבורים שנכון להאריך את זה עד 2014.

חיים כץ: למה?

דודי קופל: מכיוון שהמיזוג שנדרש במקרים הללו על מנת לתפעל רק קופת גמל אחת מאותו סוג הוא מורכב ומסובך לאין ערוך יותר מאשר מיזוג סטנדרטי.

חיים כץ: איזה חברות יש כאלה?

דודי קופל: איזה חברות מתפעלות?

חיים כץ: כן.

דודי קופל: יש בנקים רבים שעוסקים בזה.

חיים כץ: עזוב את הבנקים, איזה חברות, איזה בתי השקעות מנהלים יותר מקופה אחת ומאותו סוג?

דודי קופל: רוב בתי ההשקעות---

קריאה: אני מנסה לעזור לו.

חיים כץ: הוא לא צריך עזרה.

חיים כץ: תאמין לי, גם אני יכול לעזור לו, אבל אני רוצה שכשה

חיים כץ: אוצר בא לפה שיבוא מסודר ולא יטרטר את הוועדה כל כך הרבה בעניינים ש...

חיים כץ: גם אני יודע שאקסלנס יושב ב-17 בנקים, אל תגיד לי שיש רק חמישה בנקים.

רונן סולומון: האמת היא שיש חמישה בנקים, אבל לא משנה.

רונן סולומון: הם לא יושבים ב-17, אבל לא קריטי.

חיים כץ: אבל הם יושבים בכל הבנקים האפשריים האחרים.

חיים כץ: בכולם.

חיים כץ: הם איחדו קופות אבל יושבים בכל הבנקים, למה?

חיים כץ: למה הם צריכים עד 2014 בשביל לאחד קופות?

רונן סולומון: אם תיתן לי לענות אני אסביר לו, אבל בזכות הדיבור שלי, שיסיימו.

חיים כץ: תרשום לך את הדוגמה.

חיים כץ: אקסלנס, לדוגמה, איחדה את הקופות בכל בנק, יחד עם זה היא יושבת בכל הבנקים.

דודי קופל: חלק גדול מהעניין הזה נבע כתוצאה מרכישת---

חיים כץ: חלק גדול נבע מזה שיהיו להם עשרות קופות שבאחת הקופות תהיה תשואה גבוהה והם יפרסמו את התשואה של הקופה הזאת ויטעו את הציבור.

חיים כץ: לא שום דבר אחר.

דודי קופל: לכן יש את התיקון לסעיף 2 לחוק קופות הגמל, בדיוק מהסיבה הזאת.

דודי קופל: ועם זאת אנחנו סבורים שבמקרים הללו שבהם יש יותר מקופת גמל אחת מאותו סוג---

חיים כץ: מה תהיה הסנקציה ב-2014?

דודי קופל: מה הסנקציה?

חיים כץ: מי שלא יעשה.

חיים כץ: מאיפה אני יודע---

דודי קופל: הסנקציות הרגילות שקבועות בחוק.

חיים כץ: מה תהיה הסנקציה, מהי הסנקציה הרגילה שקבועה בחוק?

חיים כץ: תגיד לי אותה.

דודי קופל: אני לא יכול---

חיים כץ: תשמע, אתה בא לפה מוכן?

חיים כץ: אתה מבקש ממני שאני אאשר לך נהלים, זה לגיטימי, ברור לך שאני לא עובד באוצר.

חיים כץ: לפני שאני מאשר ואם אני רוצה לאשר, אני רוצה להבין שאתם לא עושים ממני צחוק.

דודי קופל: אני יכול לבדוק את זה.

חיים כץ: תבדוק.

חיים כץ: אתה יודע מה הסנקציה?

רונן סולומון: קודם כל אני אציג את עצמי, רונן סולומון, מנהל איגוד קופות הגמל בלשכת המסחר, אני אענה על הכול.

רונן סולומון: אני אתחיל מהאחרונה לראשונה, סנקציות למעשה נקבעות בתיקון לחקיקה בנושא האכיפה המנהלית שמשרד האוצר, אגף שוק ההון העביר לא מזמן, אלה סנקציות שמגיעות אפילו לכמה מיליוני שקלים, כולל סנקציות אישיות על נושאי משרה.

רונן סולומון: אבל זו לא הסוגיה, הסוגיה שמונחת כאן זה הנושא של הארכה מסוימת של מיזוג הקופות---

חיים כץ: מה זה מסוימת?

חיים כץ: שנתיים.

רונן סולומון: נכון, רק מהסיבה שחלק מקופות הגמל מתופעלות על ידי מתפעלים שונים, תיכף נגיע לאיך עובד מתפעל וגם יש כאן באולם מתפיל, אבל חלק מהמתפעלים עובדים בפורמטים שונים, תוכנות שונות, ולא ניתן לבצע את ההסבה ממתפעל אחד לשני במה שנקרא בקליק אחד במחשב.

חיים כץ: כמה זמן אתה צריך על אמת?

רונן סולומון: אני אסביר, אדוני.

חיים כץ: אני אתן לך להסביר, אבל תן לי, אני לא עומד בהתרגשות.

חיים כץ: כמה זמן אתה צריך על אמת בשביל לחבר את הקופות?

רונן סולומון: לחבר את הקופות לאותו מתפעל זה מיד.

חיים כץ: חיברת, להעביר אותן לבנק אחד, לבחור לך את הבנק.

רונן סולומון: חלק מהמהלך הזה הוא מהלך שמשתלב יחד עם המודל החכם, המודל הצ'יליאני, ולכן יש פה מהלך ש---

חיים כץ: תשמע מה אני אומר לך, המודל סו קולד חכם, קרי המודל הצ'יליאני, לא רואה אותו מתבצע בחמש השנים הקרובות.

רונן סולומון: אדוני, זה הונח כבר לאישור ועדת הכספים.

חיים כץ: אז מה?

רונן סולומון: יש שם לוחות זמנים וכדומה.

חיים כץ: אז מה?

חיים כץ: גם פה היו לוחות זמנים, 2009, אתה היית שם.

רונן סולומון: אני הייתי שם, נכון.

רונן סולומון: אני מסכים שאז בזמנו גם התנגדנו בחוק ההסדרים שזה יעבור בזריזות כי ידענו שיש את הנושא---

חיים כץ: מה אומר המודל הצ'יליאני?

רונן סולומון: המודל הצ'יליאני מדבר על התאמת חיסכון לפי מאפייני העמית, בעיקר על ידי מאפיין גיל בשתי דרכים, או שאנחנו קובעים את התאריך של גיל הפרישה שלו ואז רמת הסיכון שלו לאורך השנים יורדת, או שהוא עובר במעין טייס אוטומטי ולאורך השנים הוא פשוט לאט לאט---

חיים כץ: כמה אג"חים יקבלו מגיל מסוים?

רונן סולומון: עוד פעם, לפי המודל החכם כל חברה מנהלת למעשה תקבע כמה קטגוריות---

חיים כץ: תגיד לי, מה הגיל הממוצע של החוסכים בקופות הפנסיה?

רונן סולומון: הגיל הממוצע?

חיים כץ: כן, בקופות החדשות.

רונן סולומון: אין לי את הנתון.

חיים כץ: עזוב אותך, אתה בן אדם רציני, אתה מנהל את קופות הגמל, יש לך את הנתון.

רונן סולומון: אין לי את הנתון איתי.

חיים כץ: בוא אני אעזור לך קצת, תשמע, יש לנו כמה דקות.

חיים כץ: הקופות נפתחו ב-95', עד אז היו הקופות הוותיקות.

חיים כץ: מ-95' עברו 17 שנה, התחילו לחסוך בגיל 25, קח ממוצע, לומדים, 25 ועוד 17, 42.

חיים כץ: זאת אומרת 20 שנה לא היה אג"חים.

חיים כץ: יישבו פה בעוד 20 שנה ויחרטטו.

חיים כץ: המודל הצ'יליאני זה בית קברות לפנסיה הישראלית, תשמע מה אני אומר לך.

חיים כץ: זה יהיה טוב לשרלטנים.

חיים כץ: מישהו אמר לי במאבק על דמי הניהול, שהקופה של התעשייה האווירית בארבע השנים האחרונות עשתה תשואה 0, או 0.34.

רונן סולומון: יכול להיות, אני לא בדקתי.

חיים כץ: נגיד שכן.

חיים כץ: הוא לא אמר כמה היא עשתה ב-2011, הוא לא אמר כמה היא עשתה ב-2010, הוא לא אמר כמה היא עשתה ב-2009, הוא גם לא אמר כמה היא עשתה ב-2007 ולא ב-6, ולא ב-5, ולא ב-4, 3, 2 ו-1.

חיים כץ: הוא אמר ממוצע, ב-2008 היה שרלטן והקופה, בניגוד להוראות ובניגוד לכול, בחמש דקות, באופציות, הוא סידר 400 מיליון.

חיים כץ: כמו שהיה בפריזמה.

חיים כץ: הוא רצה להיות פופאי, רצה בכל השוק שיורד להראות 'וואלה, הצלחתי ואני היחידי שעושה'.

חיים כץ: תשמע, זה הולך לשם, זה הולך לשם.

רונן סולומון: מאחר שהדיון הוא לא המודל החכם, ואנחנו יודעים שלמודל החכם עוד נכונו הרבה דיונים, אמנם בוועדה מקבילה, אבל אם אני יכול בכל זאת לחזור לנושא---

חיים כץ: אחרי שאמרת שזה הונח, אז אני כבר אדאג שכל הדיונים יהיו בוועדות המשנה.

רונן סולומון: אין לי שום בעיה, להיפך, אני אפילו בעד בנושא הזה, כפי שאדוני יודע.

רונן סולומון: אמנם הייתה לנו מחלוקת בנושא של דמי הניהול אבל בנושאים אחרים אנחנו די באותו קו חשיבה.

רונן סולומון: אני אומר ככה, לגבי התקנות האלה---

חיים כץ: כמה אתם צריכים על אמת?

רונן סולומון: אנחנו צריכים את זה בגלל המתפעלים, כי לא ניתן לבצע.

רונן סולומון: ..

רונן סולומון: כלומר נכון שיש היום קופות שנקנו ממתפעלים שונים, הרי כל אחד קנה קופות מבנקים שונים ואז היסטורית הוא השאיר אצל אותו מתפעל, עם גוף שציינת מקודם ולא משנה כרגע מה שמו, הוא קנה מגוף מסוים ואז הוא קנה עוד כמה קופות מגוף אחר.

חיים כץ: כמה שנים אתה צריך בשביל לגמור את זה?

חיים כץ: תגיד לי.

רונן סולומון: אז אני אומר, התחלנו את המהלך הראשון, את הפעימה הראשונה כבר ביצענו, הבאנו גם לאדוני נתונים על כמות הקופות שהתמזגו.

רונן סולומון: כרגע אנחנו מבקשים עד סוף 2013 את הנושא של התקפלות בין המתפעלים.

חיים כץ: התאריך הזה שבא מהאוצר, זה בא כדרישה שלכם?

רונן סולומון: זה לאחר שישבנו עם משרד האוצר ויחד עם המתפעלים, זה היה בישיבה משותפת, יחד עם המתפעלים ויחד עם משרד האוצר ויחד איתנו.

רונן סולומון: הבנו את המצוקה של המתפעלים, המתפעלים לא מדברים על אותן מערכות תפעול, המתפעלים, אנחנו צריכים להבין, רובם אלה מערכות בנקיות שכל מערכת בנקאית עובדת על פלטפורמה מחשובית נפרדת.

חיים כץ: יש פה מעבר לתפעול כסף?

רונן סולומון: עלות כספית?

חיים כץ: כן.

רונן סולומון: יש גם עלות כספית, הקופה היא זו שתספוג אותו כמובן.

רונן סולומון: כמובן הקופה צריכה בהמשך---

חיים כץ: אתם בהתייעלות, הורדנו את דמי הניהול, אתם צריכים להתייעל.

חיים כץ: המעבר לבנק אחד, במקום חמישה בנקים, כמה זה יחסוך לכם?

רונן סולומון: המתפעלים שלנו לא מסוגלים.

רונן סולומון: המתפעל הוא ספק שלנו, אם המתפעל שלי לא מסוגל לעשות את זה, אני לא יכול להגיד לו לעשות את זה ביום.

רונן סולומון: הבנק לא מסוגל לעשות את זה, יש לו גם יכולות מחשוביות---

חיים כץ: אני לא אומר ביום.

חיים כץ: אנחנו משחקים בזה כבר שלוש-ארבע שנים.

חיים כץ: כמה, על אמת.

חיים כץ: ..

חיים כץ: תשמע, זה האינטרס שלכם, אם אתם רוצים לחסוך בעלויות, אם קיצצו את דמי הניהול ואתם רוצים לחיות ולהרוויח ואין סיבה שלא תרוויחו, אתם לא עובדים לשם שמים, אתם צריכים להרוויח, כשהלכנו לקיצוץ דמי הניהול רצינו שהחוסכים ייפגשו עם יותר כסף ושאתם תרוויחו.

חיים כץ: כמה מינימום זמן אתה צריך?

חיים כץ: בשביל להלחיץ את עצמכם.

חיים כץ: אתה יודע, כשאתה קובע יעדים...

חיים כץ: כשאתה אומר שיש יעד 31 בדצמבר 2013, לא תגמור את זה אז---

רונן סולומון: אני אומר, מאחר שכל הנושא הזה היה בהתדיינות מול משרד האוצר במהלך תקופה ארוכה וגם הבנקים המתפעלים ישבו איתנו, כולם, אז עוד פעם, ברור שהאינטרס שלנו, אנחנו חברות עסקיות, אנחנו רוצים ש---

חיים כץ: אני הסברתי לו ואמרתי שאני לא עובד באוצר.

חיים כץ: פה הוועדה הזאת היא ועדה חושבת שמבינה קצת בעניין, ואם היא לא מבינה, היא מתייעצת ושואלת ובודקת ואם האוצר צודק, כמו שקורה לפעמים, אז בסדר, ואם הוא לא צודק, כמו שגם יכול לקרות לפעמים, גם בסדר.

חיים כץ: נשאלת השאלה, אם אתה צריך עד 2014.

רונן סולומון: כן, אנחנו צריכים.

חיים כץ: אתה בטוח?

רונן סולומון: אני במאה אחוז אומר את זה.

חיים כץ: וב-2014 אתה גומר?

רונן סולומון: אנחנו נכנסנו לתכנית עבודה, הבנקים נכנסו בנושא הזה לתכנית עבודה, הם כבר יודעים שיש פה תכנית עבודה שהם צריכים לסיים עד 1 בינואר 2014, סוף שנת 2013.

רונן סולומון: יש גם כל מיני שיקולים שזה חייב להתבצע בסוף שנה, אני לא יכול עכשיו לפרט, כי אני לא מומחה בתפעול, למה זה צריך לעבור חשבונות דווקא בסוף שנה, יש פה שיקול מסוים שזה צריך להיות דווקא בסוף שנה, סוף השנה הזאת לא יכול להיות, כלומר סוף 2012 זה לא יכול להיות, לכן אנחנו מדברים על סוף 2013.

חיים כץ: אוקי.

חיים כץ: כן, אדוני, רצית להגיד משהו?

דב סיני: שמי דב סיני, מנכ"ל, בעל חברה שעוסקת בתפעול קופות גמל, לא שייך לבנקים, מתחרה בהם והם מתחרים בי, אני הקטן, הזבוב, הם הפיל הגדול.

דב סיני: אנחנו חברה של כ-80 עובדים היום, שנותנים שירותים למספר גופים מוסדיים בקטע מהקופות שלהם, כשקטע אחר של הקופות שלהם בבנקים.

דב סיני: אני ישבתי כאן לפני שנתיים וחצי בוועדה ויש כאן את הפרוטוקול של אותה ישיבה שהייתה ב-2009, גם רונן, והיו פה טענות על כל התהליך למה אז בזמנו נאמר שלא כדאי.

דב סיני: להזכירך התהליך הזה היה זריז, מרגע שהוא עלה על נייר עד שהוא הגיע הזה זה היה קצר מאוד, להבדיל מכמות הזמן ש---

חיים כץ: אם אני לא טועה, זה עבר בחוק ההסדרים ב-2008, נכון?

דב סיני: לא, ביולי 2009.

חיים כץ: לא, הדיון היה פה, אבל יכול להיות שהוא עבר פעם ראשונה בחוק ההסדרים ב-2008.

דב סיני: אתה יודע מה?

דב סיני: לא זכור לי כך, אבל ב---

חיים כץ: יכול להיות, אוקי, אני בגילי לא רואה קצת---

דב סיני: אל תתחרה איתי על הגיל.

חיים כץ: ---לא שומע קצת, לא זוכר הרבה.

דב סיני: בכל אופן אני רוצה, ברשותך, לצאת מהדיון על 2014-15 או 2013, לחזור אחורה לעצם הנושא הזה.

דב סיני: בשנתיים וחצי שחלפו מאז יולי 2009 כן היה זמן לדבר, להתייעץ, עם כל העולם, עם אנשי האוצר ועם כל האחרים, ולמעשה היו לי מספר תובנות ואני בעצם רוצה להעלות כאן שתי נקודות ואחרי זה---

חיים כץ: זה אומר שבתקופה הזאת לא נעשה כלום.

דב סיני: לא, נעשה מיזוג אצל מתפעל, כולל אני, מיזגתי קופות של גופים, היו לי כמה קופות מאותו סוג, מיזגתי אותן ב-2011.

דב סיני: שתי נקודות אני רוצה להעלות---

חיים כץ: אצל המתפעלים, לכל קבוצה יש קופה אחת?

דב סיני: למיטב ידיעתי כן, הלקוחות שלי, אצלי קופת גמל אחת, קרן השתלמות אחת, למעט קופות ייחודיות שישנן.

דב סיני: הסטנדרטיות אוחדו.

חיים כץ: כמה זמן לקח לך אצל חברה מסוימת החיבור של כל הקופות?

דב סיני: אצלי תהליך כזה לקח בתוך היחידה התפעולית שלי לחבר אותם, התהליך עצמו, מרגע שסיימנו, זה כחודש ימים, התהליך הוא לחיצה על כפתור והתהליכים, אבל ההכנה לקראת, מבחינת מערכות תוכנה, היערכויות, תכניות עבודה, הרי זה משפיע על הרבה דברים, אז עסקנו בזה בצורה אינטנסיבית כחצי שנה.

דב סיני: סדר גודל, בהתארגנויות בגוף המוסדי.

דב סיני: אצלנו בבית---

חיים כץ: אחרי החיבורים היית צריך להוריד את כמות העובדים שלך?

דב סיני: בדיוק אתמול היינו שם בישיבה בדיון, להרים את הראש אחרי האבק של המיזוג, עדיין כרגע יש מסה גדולה של עבודה כי כל מיני דברים צפים עקב המיזוג, אבל בהחלט אנחנו רואים בתום הרבעון הזה שכוח האדם יכול להיות שקצת יצטמצם.

חיים כץ: מה זה קצת?

דב סיני: מה שקורה זה, לגוף שאני מדבר עליו, לקחנו קופות רגילות---

חיים כץ: אנחנו נדבר עליך.

חיים כץ: בלי לנקוב בשם אפילו.

דב סיני: בלי לנקוב, אף אחד לא יודע וכולם בערך יודעים, מי שמכיר אותי.

דב סיני: בכל אופן לקחנו קופות רגילות והפכנו אותן לקופת מסלולים לקראת המודל החכם בעתיד.

דב סיני: התפעול של קופת מסלולים מצד אחד הוא יותר קשה וכבד תפעולית, היא מצריכה יותר משאבים היומיומיים ולכן המסקנה שלנו הייתה בין ירידה קטנה לאותו דבר בגלל שהוספנו עבודה שהפכנו קופות גדולות רגילות למסלול בתוך קופת מסלולים לבין העובדה שבאמת ארבע קופות נהפכו לאחת, אז זה פחות עבודה.

חיים כץ: כמה אנשים להערכתך אתה צריך להוריד?

דב סיני: מניסיון שלי, אם אתה שואל פרקטית, כלום לא יירד, כי תמיד מוציאים מהאבק עוד עבודות ומוציאים---

חיים כץ: לא, עזוב, בפועל אם אין לך בררה ואתה צריך להתייעל?

דב סיני: להערכתי סדר גודל של 5% מכוח האדם, אבל אני מדבר על כוח האדם, סליחה, הזול.

דב סיני: ברמת המנהלים וראשי הצוותים, הם יישארו, אבל יכול להיות קלדנית אחת פחות, מנהלת חשבונות אחת פחות, מצוות של עשרה עובדים יירד אחד אולי בערך, אולי עובדת אחת.

דב סיני: אבל אני אומר שוב, ברמה הכלכלית זה לא משהו דרמטי, כי זה לחיסכון ב---

חיים כץ: ואת זה, לדעתך, ניתן לעשות תוך שנה.

דב סיני: תרשה לי לא להביע דעה.

דב סיני: חברי יושב פה.

דב סיני: אמרנו, לפרוטוקול, אני רציתי בעצם לדבר... יש לי מה לומר על מיזוגים, פרופסור למיזוגים, אני כבר קצת שנים כאן בענף, בתחום, רק מ---

חיים כץ: תגיד קצת על מיזוגים, יש לנו חמש דקות.

דב סיני: אבל אתה תיתן לי אחר כך להגיד את מה שאני רוצה, לא תגיד 'זמנך עבר'.

חיים כץ: לא יהיה לי זמן, אז תגיד את מה שאתה רוצה.

דב סיני: בפרוטוקול, בישיבה שהייתה כאן, ארנון שגב העלה בקשה וביקש להעמיד את זה על ארבע קופות.

דב סיני: שאלת אותו אז שאלה קצרה, 'זה לא נראה לך יותר מדי?' הדיון היה מאותן עשרות, מאות קופות, כאשר הלכו מקצה לקצה, מ-20 קופות בגוף לאחת.

דב סיני: אומר ארנון, ארבע.

דב סיני: גופים, יהיה אחד פועלים, אחד לאומי וכו'.

דב סיני: שאלת אם זה לא הרבה מדי ארבע, ואמרתי בזמן שחלף, בערך כמו שלומדים דף גמרא, קראנו את הטקסט ואולי זה יותר מדי ארבע, אבל זה לא אומר בשאלה שלך שאחד הוא הנכון.

דב סיני: כי יותר מדי ארבע, אבל אולי מספיק שתיים, אולי שלוש.

דב סיני: זאת אומרת האם באמת צריך ללכת מקצה לקצה, כי למה?

דב סיני: כי כשאתה הולך מקצה לקצה, אין בררה אתה מחליט מי יהיה המתפעל האחד והיחיד שלך ואם סתם נניח במקרה כולם יבחרו את אותו מתפעל, כי הוא הכי טוב בעולם, אז יהיה לך מתפעל אחד בכל מדינת ישראל.

דב סיני: אמרתי סתם, לצורך הדיון, לכן אני אומר שאולי צריך יותר מאחד, פחות מארבע.

חיים כץ: כמה עולה לתפעל כסף?

דב סיני: לתפעל כסף או לתפעל קופת גמל?

חיים כץ: לנהל כסף.

דב סיני: יש הבדל אדיר בין לנהל קרן נאמנות לבין לנהל קרן השתלמות.

חיים כץ: כמה עולה לנהל כסף?

דב סיני: לא יודע.

חיים כץ: יש הבדל בין לנהל מיליארד ו-10 מיליארד?

דב סיני: כן, בטח.

חיים כץ: לא, אין הבדל.

חיים כץ: כמה עולה לשמר קופה?

חיים כץ: כמה עולה לשמר כסף?

דב סיני: לשמר?

דב סיני: אני לא עוסק בזה, לא יודע.

דב סיני: אני מנהל תפעול, שכחת, אני מנהלי חשבונות, קלדניות, מתכנתים, כל העולם הזה.

חיים כץ: רצית להגיד עוד משהו?

דב סיני: כן.

דב סיני: במסגרת הדיונים והמחשבות שהיו, כולל שיחות שלי עם פורשי האגף, אלה שכבר לא נמצאים פה, שהיו אז אבל עכשיו כבר אינם, הרציו, הסיבה למיזוג, לאותו חוק הסדרים, היה בלבול הציבור, הרבה קופות, פריזמה.

דב סיני: היה לאחר מכן דבר נוסף, זה שהגופים המוסדיים הקימו קופה בכל בנק, הטיה של הייעוץ הפנסיוני, של כל המנגנון, יש לי גם בפועלים וגם בלאומי וגם וגם, אז הכול יהיה בסדר.

חיים כץ: אני אפרסם רק את הטובות?

דב סיני: הטיעון השלישי היה שאני אפרסם רק את הטובות, ואכן יש לך 20 בכל אופן אחת צלפה---

חיים כץ: אתה אומר שגם תרנגול עיוור מוצא פעם גרגר.

דב סיני: כן, וגם שעון מקולקל אומר פעם ביום את השעה נכון.

דב סיני: בכל אופן בבדיקה שעשיתי עם אנשים, המחשבה שהייתה---

חיים כץ: משפט המחץ.

דב סיני: חוקי בכר שיצאו לדרך עם הוצאת הקופות מהבנקים רצו לראות את הקופות בגופים המוסדיים, בבתי ההשקעות, בחברות ביטוח, בגופים שיבואו מחוץ לארץ.

דב סיני: לראות אותם שם , לראות אותם מלא, משווקים, מנהלים, משקיעים, מתפעלים, עושים הכול ואומרים 'להתראות' לבנקים.

דב סיני: אלא מה?

דב סיני: קשה תוך יום לקחת את עוצמה וגדיש האדירות ולהגיד להם 'סליחה, תצאו לדרך'.

דב סיני: לכן נתנו את האפשרות לבנקים לתפעל.

דב סיני: אם עדיין קיים רצון לראות את הגופים המתפעלים, שהם הבעלים של הקופות, גם עוסקים בתפעול היומיומי, קולטים כספים ומטפלים בכול ועושים עיבודים, המיזוג הזה גומר את זה.

דב סיני: לכן היה רעיון, שעלה בדיבורים, כולל משרד האוצר, אבל הוא נפל, בתקופה הזאת, כן לאפשר שתיים כאשר יהיה אפיון לשתיים, אחד שיהיה מה שנקרא---

חיים כץ: אנחנו לא פה היום.

חיים כץ: אנחנו באים לאשר תקנות אחרות שמדברות על זמן המעבר.

רונן סולומון: יש לי עוד הערה קצרה, אדוני.

רונן סולומון: מה שאני מבקש בתקנות האלה למעשה גם לתיקון קטן נוסף, שאם חברה מנהלת עוברת ממתפעל אחד למתפעל השני, עדיין ניתן לה את תקופת ההיערכות של עד 2014.

רונן סולומון: אני מאמין שמשרד האוצר לא יתנגד.

חיים כץ: ומה אומר משרד האוצר?

דודי קופל: זה מקובל עלינו.

דודי קופל: זה גם הנוסח שמונח לפניכם, כולל גם את ה---

חיים כץ: מאה אחוז.

חיים כץ: נעבור להקראה.

נועה בן שבת: (מקריאה): "תקנות הפיקוח על שירותים פיננסים (קופות גמל) (הרשאה לנהל יותר מקופת גמל אחת), התשע"ב-2012.

נועה בן שבת: "בתוקף סמכותי לפני סעיף 2(ה) לחוק הפיקוח על שירותים פיננסיים (קופות גמל), התשס"ה-2005, (להלן - חוק קופות גמל), ובאישור ועדת העבודה, הרווחה והבריאות של הכנסת, אני מתקין תקנות אלה: "חברה מנהלת של כמה קופות גמל באמצעות גופים מתפעלים אחדים.

נועה בן שבת: 1.

נועה בן שבת: חברה מנהלת אשר ביום תחילתו של חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009 ניהלה יותר מקופת גמל אחת מכל סוג מסוגי קופות הגמל המפורטים בסעיף 2 (ג)(4) עד (7) לחוק קופות גמל באמצעות יותר מגוף מתפעל אחד, או, מבלי לגרוע מהאמור בתקנה 2, שכתוצאה מהעברה של קופת גמל לניהולה מחברה מנהלת אחרת או ממיזוג שלה עם חברה מנהלת אחרת, כאמור בתקנה 2, ניהלה יותר מקופת גמל אחת מכל סוג כאמור באמצעות יותר מגוף מתפעל אחד, ושערב תחילתן של תקנות אלה ניהלה יותר מקופת גמל אחת מכל סוג כאמור באמצעות יותר מגוף מתפעל אחד, תהיה רשאית – "(1) להמשיך ולנהל באמצעות כל אחד מהגופים המתפעלים כאמור, קופת גמל אחת מכל סוג כאמור עד יום כ"ט בטבת התשע"ד (4 בינואר 2014); "(2) אם לאחר תחילתן של תקנות אלה העבירה תפעול של קופת גמל כאמור בפסקה (1) בין גופים אשר כל אחד מהם, כאמור בפסקה (1), מתפעל קופת גמל אחת מהסוג המועבר כאמור – להמשיך ולנהל את קופת הגמל הנוספת שתפעולה הועבר כאמור באמצעות הגוף מתפעל שאליו הועבר התפעול, עד לתום שנה ממועד ביצוע ההעברה האמורה או עד יום כ"ט בטבת התשע"ד (1 בינואר 2014), לפי המוקדם; לעניין זה "גוף מתפעל" – גוף הנותן לחברה מנהלת שירותי תפעול לקופת גמל שבניהולה, לרבות חברה מנהלת אשר מתפעלת בעצמה קופת גמל שבניהולה.

נועה בן שבת: "חברה מנהלת אשר רכשה ניהול של קופת גמל או שהתמזגה עם חברה מנהלת אחרת.

נועה בן שבת: 2.

נועה בן שבת: חברה מנהלת אשר ניהול קופת גמל מסוגי הקופות המפורטים בסעיף 2(ג) לחוק קופות גמל הועבר אליה מחברה מנהלת אחרת לפי סעיפים 41 או 42 לחוק האמור, או שהתמזגה עם חברה מנהלת אחרת, ומועד העברת הניהול כאמור או המיזוג חל לאחר יום כ"ה בטבת התשע"א (1 בינואר 2011), תהיה רשאית עד לתום שנה ממועד העברת הניהול או המיזוג, לפי העניין, לנהל קופת גמל נוספת אחת מסוג קופת הגמל שהניהול בה הועבר אליה או שהייתה בניהולה של החברה המנהלת שעימה התמזגה.

נועה בן שבת: "3.

נועה בן שבת: תחילתן של תקנות אלה ביום כ"ה בטבת התשע"ב (1 בינואר 2012)".

חיים כץ: מי בעד אישור התקנות?

חיים כץ: ירים את ידו.

חיים כץ: הצבעה בעד אישור התקנות - רוב אושר כל חברי הכנסת, כולם, עד האחרון שבהם, שנמצאים באולם, אישרו את התקנות והוועדה אישרה והתקנות אושרו.

חיים כץ: תודה רבה, הישיבה נעולה.